Diari Oficial de la Generalitat Valenciana


Sumari del DOGV 9616, del 13-06-2023 (2023/6321)

RESOLUCIÓ de 27 d'abril de 2023, del director general de Qualitat i Educació Ambiental, per la qual es formula la declaració d'impacte ambiental del Projecte de modificació substancial de l'autorització ambiental integrada per a una indústria de fabricació de peces metàl·liques sinteritzades per al sector de l'automoció, del terme municipal d'Almussafes (València). Expedient: (1253986) 60/2019/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9616

Data del DOGV
:   13-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6321


Data del document
:   27-04-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 27 d'abril de 2023, del director general de Qualitat i Educació Ambiental, per la qual es formula la declaració d'impacte ambiental del Projecte de modificació substancial de l'autorització ambiental integrada per a una indústria de fabricació de peces metàl·liques sinteritzades per al sector de l'automoció, del terme municipal d'Almussafes (València). Expedient: (1253986) 60/2019/AIA. [2023/6321]  
  
  
«Declaració d'impacte ambiental  
Expedient: (1253986) 60/2019/AIA.  
Títol: Modificació substancial de l'autorització ambiental Integrada per a una indústria de fabricació de peces metàl·liques sinteritzades per al sector de l'automoció.  
Promotor: Metaldyne Sintered Components España, SL.  
Òrgan substantiu: Servei de Prevenció i Control Integrat de la Contaminació.  
Ref. Òrgan substantiu: 62/19 IPPC.  
Localització: Almussafes (València).  
NIMA: 7987573407.  
  
Antecedents i descripció del projecte  
L'empresa Metaldyne Sintered Components España, SL, promou un projecte de modificació substancial d'una indústria de fabricació de peces metàl·liques sinteritzades per al sector de l'automoció en el polígon industrial Rei Joan Carles I, del terme municipal d'Almussafes (València).  
La indústria està sotmesa al règim d'autorització ambiental integrada (AAI d'ara en avant) de conformitat amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana. Compta amb AAI atorgada mitjançant la Resolució de la Direcció General per al Canvi Climàtic, de data 30 d'octubre de 2007 (099/AAI/CV), a l'empresa Metaldyne Sintered Components España, SL, que ha sigut actualitzada en data maig de 2014 i revisada el setembre de 2020.  
Aquest òrgan ambiental s'ha pronunciat en matèria d'avaluació d'impacte ambiental en l'expedient 040/0486-JDT per al qual, es va emetre l'estimació d'impacte ambiental corresponent en data 23 de maig de 2007, per a la tramitació de l'autorització administrativa com a productor de residus perillosos.  
Es tracta d'una activitat actualment en explotació en el polígon industrial Rei Joan Carles I, dins del municipi d'Almussafes. L'activitat se centra en la fabricació de bieles metàl·liques mitjançant la sinterització i el forjat per al sector de l'automoció i hi ha en la instal·lació dues àrees diferenciades: zona de forja i zona d'R+D. Hi ha dues línies de forja per a la producció de bieles, amb dos forns de sinterització i dues forges per línia, i es distingeixen les etapes següents:  
- Compactació de pols per a formar una preforma de grandària i massa adequada per a la forja.  
- Forn de presinteritzat (Delube). Les preformes es calfen en tres zones amb temperatures diferents, i s'aconsegueix l'eliminació de components lubrificants presents en la matèria primera i dotant la peça de consistència per a la manipulació correcta d'aquesta.  
- Sinterització de la preforma en forns a una determinada temperatura sense arribar al punt de fusió.  
- Forjat de la peça amb la finalitat que adquirisca les característiques físiques i geomètriques bàsiques finals.  
.Operacions centrades a donar l'acabat a la biela, i eliminar el sobrematerial, rebaves i atorgar duresa superficial a la peça. Consisteixen en: el control numèric automatitzat (CNC) que elimina les rebaves sobrants per abrasió; la rectificació de totes dues cares de la peça atorgant-li la grossària final; granallatge de la pellorfa d'òxid i acabat mitjançant una màquina calibradora amb inspecció visual.  
- Emmagatzematge de les peces acabades en prestatgeries metàl·liques on s'apilen fins a l'expedició d'aquestes.  
La zona d'R+D està proveïda d'una compactadora de forja igual que en les línies de forja, la finalitat de la qual és compactar prototips o fer assajos de qualitat o millores de màquina sense tindre la necessitat de parar la producció principal.  
Aquest projecte té com a objecte l'increment de la capacitat de la planta des de les 6.606.929 actuals fins a 9.300.000 peces/any el que suposaria un augment de consum de matèria primera (pols metàl·lica) des de 3.630 fins a 5.700 t/any. Per a aconseguir aquest augment de capacitat es realitzaran una sèrie d'ajustos i millores en la maquinària existent situada després dels forns de sinterització, i no s'implantarà nova maquinària ni modificacions estructurals en el procés productiu. No serà necessària, per tant, l'ampliació de la parcel·la actual ni de les línies de procés.  
Addicionalment, es pretén actualitzar els punts d'abocament d'aigües residuals d'origen industrial a la xarxa de sanejament existent relatius a les aigües dels processos d'osmosi/descalcificació, torres de refrigeració, compressor/assecador d'aire comprimit i una pila de laboratori. S'actualitzaran els focus canalitzats d'emissió a l'atmosfera, i s'eliminaran els focus núm. 12 i 13 i es canalitzaran els antics focus d'emissió difusa (F20 i F21) amb aspiració, sistema de filtració i eixida a l'exterior.  
  
Tramitació administrativa  
En relació amb l'assumpte de referència, l'11 d'octubre de 2019 el Servei de Prevenció Integrat de la Contaminació va sol·licitar un informe sobre la suficiència de la documentació aportada pel promotor o, si és el cas, sobre la necessitat de completar-la o esmenar-la en tots els aspectes de la seua competència, de conformitat amb l'article 28 de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana. S'adjuntava la documentació següent:  
- Projecte bàsic de modificació substancial de l'autorització ambiental integrada.  
- Estudi d'impacte ambiental.  
En data 7 de gener de 2020, aquest òrgan ambiental va emetre un requeriment d'esmena de la documentació a l'òrgan substantiu relatiu a:  
  
- Informe de certificat de compatibilitat urbanística, informe del Servei d'Ordenació del Territori i informe del Servei de Gestió de Parcs Naturals.  
- Certificat d'informació pública per un termini no inferior a trenta dies.  
- Certificat de l'òrgan substantiu amb competències per a la vigilància i control que acredite el compliment dels condicionants establits en els antecedents relatius a l'expedient 040/9615-NNH, pel qual es va emetre l'estimació d'impacte ambiental.  
- Esmena de l'estudi d'impacte ambiental quant a la incidència ambiental que suposaria l'augment de la capacitat productiva, mesures correctores i preventives i inclusió d'un apartat específic en relació amb l'article 35 de la Llei 21/2013, de 9 de desembre.  
  
- Mesures correctores i preventives,si és el cas, com a resultat de les consultes realitzades.  
En data 28 d'abril de 2020, l'òrgan substantiu va remetre un document elaborat pel promotor de resposta al requeriment documental anteriorment exposat. En aquest document, no consta el certificat de compatibilitat urbanística. Així mateix, l'òrgan substantiu va tornar a sol·licitar l'emissió de l'informe de suficiència i idoneïtat de la documentació segons l'article 28 de la Llei 6/2014, de 25 de juliol.  
En data 28 de maig de 2020, aquest òrgan ambiental va reiterar la necessitat d'emissió d'informes del Servei d'Ordenació del Territori i del Servei de Gestió de Parcs Naturals, així com el certificat de compatibilitat urbanística.  
En data 6 de juliol de 2021, l'òrgan substantiu va remetre informes favorables del Servei d'Ordenació del Territori (de data 03.07.2020) i del Servei de Gestió d'Espais Protegits (de data 07.02.2020). Segueix sense constar el certificat de compatibilitat urbanística. Així mateix, l'òrgan substantiu va tornar a sol·licitar l'emissió de l'informe de suficiència i idoneïtat de la documentació segons l'article 28 de la Llei 6/2014, de 25 de juliol.  
En data 8 de juliol de 2022, aquest òrgan ambiental va remetre un informe de suficiència documental en el qual sol·licitava la remissió del certificat de compatibilitat urbanística, així com la sol·licitud d'avaluació d'impacte ambiental juntament amb el contingut mínim exigit en l'article 39 de la Llei 21/2013, de 9 de desembre.  
En data 31 de març de 2023, l'òrgan substantiu va remetre la sol·licitud d'inici d'avaluació d'impacte ambiental del promotor, el certificat de compatibilitat urbanística de la instal·lació i informes sectorials emesos pel Servei de Protecció de l'Atmosfera, la Confederació Hidrogràfica del Xúquer i EPSAR.  
D'acord amb el certificat remés, l'òrgan substantiu va realitzar la informació pública de l'expedient mitjançant un anunci en el Diari Oficial de la Generalitat Valenciana número 9290, data 3 de març de 2022, sense que s'hagueren formulat al·legacions. Simultàniament, l'òrgan substantiu va formular consulta a les administracions públiques afectades. S'ha rebut una còpia dels informes següents:  
  
- Informe de l'EPSAR, de data 1 de juliol de 2019, favorable sobre la suficiència documental aportada pel promotor, i condicionat al compliment dels límits d'abocament a la xarxa de sanejament.  
- Informe del Servei de Gestió d'Espais Naturals Protegits, de data 7 de febrer de 2020, en el qual comuniquen la no-necessitat de pronunciament d'aquest òrgan a causa els no abocament de residus a l'àmbit natural del PORN de l'Albufera.  
- Informe del Servei d'Ordenació del Territori, de data 3 de juliol de 2020, en què s'indica que l'activitat no es troba afectada per risc d'inundació segons les determinacions normatives del Pla d'acció territorial de caràcter sectorial sobre prevenció del risc d'inundació de la Comunitat Valenciana.  
- Informe del Servei de Protecció de l'Atmosfera, de data 6 d'octubre de 2021, favorable sobre la suficiència documental aportada pel promotor en matèria d'emissions a l'atmosfera.  
- Informe favorable de la Confederació Hidrogràfica del Xúquer, de data 28 de febrer de 2023, condicionat a l'esmena documental i a l'adopció de mesures preventives.  
La documentació aportada permet tindre suficients elements de judici per a la tramitació de l'avaluació ambiental del projecte.  
  
Consideracions ambientals  
La mercantil compta amb autorització substantiva i avaluació ambiental prèvia per l'òrgan competent per a la tramitació de l'autorització administrativa com a productor de residus perillosos, i l'objecte d'aquesta modificació substancial de l'AAI és l'augment de la capacitat productiva que comportaria un consum de matèries primeres de fins a 5.700 t/any, i es superaria així el llindar establit en l'annex I de la Llei 21/2013, de 9 de desembre.  
L'activitat està situada en una parcel·la de 15.684 m² de sòl de nou desenvolupament industrial conforme al planejament urbanístic d'Almussafes, en un polígon industrial situat en un emplaçament a 1.000 m de la zona residencial més pròxima. Es tracta d'un entorn antropitzat i pròxim al límit del parc natural de l'Albufera, on coexisteixen activitats agrícoles tradicionals (arrossars, cítrics, etc.), industrials i residencials. Compta amb tots els serveis disponibles relatius al proveïment d'aigua, subministrament energètic, xarxa de clavegueram d'aigua residual i accés a la instal·lació a través de la CV-42.  
La instal·lació se situa en una plana litoral on es troba l'aiguamoll de l'Albufera i on desemboquen llits fluvials (barrancs, tàlvegs, rius, etc.). A causa d'això, part de la instal·lació es troba en terreny afectat per perillositat geomorfològica d'inundació d'acord amb la cartografia del PATRICOVA i envolupant de perillositat d'inundació d'acord amb la cartografia del SNCZI. Segons la Instrucció de 8 d'octubre de 2019, del conseller de Política Territorial, Obres Públiques i Mobilitat, la normativa en matèria d'inundació aplicable està constituïda per les disposicions del pla urbanístic, per això, s'aporta el certificat de compatibilitat urbanística de l'Ajuntament d'Almussafes en el qual es considera que l'activitat és compatible amb les determinacions de la normativa urbanística.  
  
Una vegada consultant la cartografia de referència, s'observa que la instal·lació es troba a aproximadament 2.000 m de l'espai natural protegit, LIC i ZEPA de l'Albufera i integrada dins del límit del Pla d'ordenació de recursos naturals (PORN aprovat mitjançant el Decret 96/1995, de 16 de maig, del Govern Valencià). L'activitat es troba, per tant, en l'àrea d'amortiment d'impactes d'aquest espai. No hi ha terreny forestal d'acord amb la cartografia del PATFOR en els voltants de l'activitat.  
En la cara oest de la instal·lació es troba la via pecuària Assagador de la Coma, i s'ha de prioritzar l'ús de pas de bestiar durant l'explotació. Així mateix, després de consultades les bases de dades sobre elements patrimonials, no es preveu cap afecció a jaciments arqueològics, etnològics i paleontològics inventariats.  
Aquest projecte de modificació substancial no comporta l'ocupació de noves parcel·les en l'àmbit territorial, per la qual cosa la ubicació de la factoria no és un factor determinant a l'hora de valorar les possibles afeccions sobre el medi ambient.  
Els principals efectes significatius sobre el medi ambient són els següents:  
En relació amb les aigües residuals, se n'aboquen de tres tipus diferents: sanitàries, industrials i pluvials. La modificació de l'activitat no preveu una generació substancialment superior a la ja autoritzada, amb l'excepció que s'incorporen nous punts d'abocament que es connecten a la xarxa de sanejament existent associats al circuit de la torre de refrigeració i les aigües del descalcificador, assecador de l'aire comprimit i laboratori.  
Les aigües sanitàries procedents de banys, lavabos i vestidors s'aboquen directament, sense cap mena de tractament previ, al col·lector d'aigües residuals del polígon industrial per disposar la mercantil de permís d'abocament a la xarxa per part de l'Ajuntament d'Almussafes. La parcel·la disposa d'una xarxa separativa de recollida d'aigües pluvials les quals s'aboquen a la xarxa de pluvials del polígon i posteriorment a la Séquia Real del Xúquer, i disposa de l'autorització corresponent de la Comunitat de Regants de la Séquia Real del Xúquer.  
Les aigües residuals industrials s'emmagatzemen en depòsits estancs i impermeables, a excepció de les aigües procedents de les torres de refrigeració, assecador, descalcificador i de la pila del laboratori que seran abocades al col·lector municipal pel fet que la caracterització compleix l'ordenança municipal d'abocaments al clavegueram. La resta de les aigües amb hidrocarburs, grafit, antioxidants i taladrines que es produeixen en el procés productiu, juntament amb les aigües de neteja, es recolliran en depòsits estancs fins a la gestió com a residus perillosos, i s'entregaran a un gestor autoritzat. De conformitat amb l'informe emés per la Confederació Hidrogràfica del Xúquer, no es preveu abocament a domini públic hidràulic excepte per males pràctiques, errors de funcionament o vicis ocults.  
A conseqüència de la modificació de l'AAI no vària el règim de producció de residus, però si les quantitats. La quantitat de residus perillosos que s'estima produir és 277,3 t/any i són, principalment, metalls ferrosos, paper/cartó i residus assimilables a urbans. Es preveu una producció superior de residus perillosos que aproximadament s'estima en 911,53 t/any resultant del procés productiu i que són, entre altres: aigües amb grafits i antioxidants; llots de rectificat; llots metàl·lics; pólvores de filtratge i de grafit; aigües amb hidrocarburs, taladrines, etc.  
  
En la instal·lació existeixen tres zones d'emmagatzematge de residus que es troben en l'exterior, sobre solera de formigó impermeable i separades de les àrees de producció, serveis i oficines. La zona de magatzem de residus perillosos (zona 1) se situa en una solera de 130,42 m² amb una coberta sobre els contenidors corresponents per a la classificació d'aquests. Atés el caràcter de perillositat, disposa d'una canalització per a la recollida de possibles lixiviats que els condueix fins a un pou protegit per reixeta metàl·lica perquè no entren sòlids gruixos.  
  
En la zona 2, associada a l'emmagatzematge de llots perillosos procedents del procés productiu, se situa únicament un contenidor de 50 m³. Es tracta d'una zona de 42 m² protegida igualment per una coberta metàl·lica, paviment de formigó impermeable i canalització amb reixeta per a la recollida dels possibles lixiviats. Finalment, la zona de residus no perillosos ocupa 297,17 m² i posseeix les mateixes característiques que les anteriors i es troben els contenidors de recollida selectiva de: fusta, paper, cartó, fem, ferralla, cartó, palets, saques i pols.  
  
Tots els residus s'emmagatzemaran dins del termini i en la forma escaient segons la naturalesa, complint la normativa sectorial vigent en matèria de residus fins a la recollida per un gestor extern autoritzat. Addicionalment, el promotor proposa mesures dirigides a la minimització de la producció de residus i a l'estalvi de matèria primera com per exemple la valorització de 40 t/any de granalla reintroduint-la en la tremuja d'alimentació que dona servei a les turbines de granallatge, o la selecció de materials de major vida útil amb la finalitat de minimitzar la producció d'olis, greixos i altres residus perillosos.  
Els productes químics s'emmagatzemen complint els requisits establits en el reglament d'emmagatzematge de productes químics i les seues instruccions tècniques complementàries. La instal·lació compta amb un magatzem d'olis, productes químics i matèries primeres auxiliars legalitzat com a APQ annex al magatzem de la maquinària que es tracta d'una nau d'estructura metàl·lica amb tancament exterior de xapa metàl·lica ondulada.  
Quant a les emissions atmosfèriques, els principals contaminants són els associats als processos de combustió que es realitzen en les diferents etapes del procés del sinterització i Delube, així com en la caldera i generador d'aire calent (SO2, NO, NOX, NO2, CO fums, partícules i CO). L'altre contaminant principal són les partícules de matèria primera de pols metàl·lica que es generen en tots els forns de sinterització i tractament tèrmic, així com en el fresatge CNC i forja, i és necessari en aquests dos últims processos, la implantació de mesures correctores com a filtres de mànegues que reduïsquen els nivells d'emissió.  
  
En la instal·lació existeixen un total de tretze focus d'emissió canalitzada: sis focus associats al procés de sinterització; quatre relatius al tractament fisicomecànic del metall caracteritzat per l'acció mecànica sobre aquest (granallatge, desbarbatge, rectificació, etc); un associat al forjat del mòdul A; un de la caldera d'aigua calenta de 51 KW i el relatiu al generador d'aire calent de 62,95 kW. Segons la documentació presentada i l'informe emés pel Servei de Protecció de l'Atmosfera, la mercantil ha d'aplicar mesures correctores relacionades amb l'aspiració de partícules i filtració en els focus associats a la forja, desbarbatge i granallatge. Addicionalment, aplicarà mesures d'autocontrol com l'execució d'un pla de manteniment que garantisca el funcionament correcte dels equips i el control diari del nivell de saturació dels cartutxos filtrants i filtres de seguretat, així com del nivell de pols emesa mitjançant una sonda de detecció.  
Amb l'ampliació projectada, no s'introdueixen nous focus d'emissió a l'atmosfera i s'espera una variació mínima en el volum anual de gasos emesos, i es compleixen així els límits d'emissió establits per la normativa vigent en contaminació atmosfèrica. Els nivells d'emissió i condicions de mostreig seran els proposats per l'òrgan competent en contaminació atmosfèrica. Així mateix, una entitat col·laboradora en matèria de qualitat ambiental (ECMCA, d'ara en avant) haurà de realitzar controls externs regulats per la normativa vigent.  
  
S'hauran de complir els límits de soroll de conformitat amb la Llei 7/2002, de 3 de desembre. En particular, per a les zones d'ús industrial, els nivells màxims de recepció externs són 70 dB(A) per a període diürn i 60 dB(A) per a nocturn. Atesa l'existència d'una zona d'ús residencial circumdant a la instal·lació, s'hauran de complir els nivells de recepció de l'annex II d'aquesta legislació (55 i 45 d(BA) respectivament. Segons la documentació aportada, la modificació projectada no suposarà una major generació de soroll en relació amb l'actual i, d'acord amb els resultats de l'auditoria acústica realitzada per un organisme de control autoritzat, es compleixen els valors límits establits en la normativa vigent. Es proposen mesures preventives com el manteniment correcte de la maquinària susceptible de produir soroll, l'ancoratge correcte de màquines i aparells, i la realització d'auditories acústiques cada 5 anys o un termini inferior si es produeix una modificació substancial.  
  
Quant al consum de recursos, amb l'augment de la producció i l'optimització del procés productiu es preveu un consum d'aigua de 9.756 m³/any, valor un 13 % inferior al present en l'anterior AAI. El consum d'aigua potable per al proveïment de la instal·lació estimat és de 1.191 m³/any i el realitza una empresa subministradora d'aigua. El procés productiu (producció, refrigeració i neteja) es proveeix igualment per aigua subministrada a través de la xarxa pública, i s'estima que es necessiten 8.565 m³/any. La mercantil no disposa de cap sistema de captació d'aigües subterrànies ni cap pou.  
La potència elèctrica instal·lada en l'activitat no es veurà modificada, no obstant això, s'estima un increment del 9 % del consum d'energia elèctrica i del 14,4 % de gas natural respecte de les dades declarades en l'anterior AAI.  
S'ha realitzat una anàlisi de la vulnerabilitat del projecte davant riscos d'accidents greus o de catàstrofes de conformitat amb l'article 35.1.d de la Llei 21/2013, de 9 de desembre. Analitza diversos riscos (físics, mediambientals i sobre la salut humana) derivats dels possibles vessaments i abocaments dels productes químics emmagatzemats en la instal·lació. Conclouen que, com que l'increment de la producció no modificarà la capacitat d'emmagatzematge de substàncies químiques i, com que no es preveu l'emmagatzematge de substàncies perilloses en quantitat igual o superior al llindar de l'annex I del Reial decret 840/2014, de 21 de setembre, no cal prendre accions preventives o correctores enfront de la generació d'accidents greus o catàstrofes naturals.  
  
S'aplicarà un programa de vigilància ambiental que verificarà la coincidència dels impactes previstos amb els realment ocasionats i la validesa de les mesures correctores i preventives davant aquests impactes. Una ECMCA inspeccionarà el compliment dels límits d'emissió atmosfèrica dels focus donats d'alta amb la periodicitat i amb les condicions de mostreig establides per la normativa vigent. Així mateix, seran sotmesos a mesures d'autocontrol mitjançant l'execució d'un pla de manteniment que garantisca el funcionament correcte dels equips, els resultats dels quals seran registrats en llibres de control que hauran de quedar a la disposició de l'autoritat competent.  
S'hauran de realitzar, cada cinc anys o quan s'implemente una modificació susceptible de canvis, auditories acústiques en la instal·lació que s'hauran de reflectir en el llibre de control a la disposició de l'administració competent. En cas d'augments significatius en els nivells de soroll o incompliment de la normativa vigent, s'aplicaran mesures correctores addicionals. Respecte a les aigües residuals, es realitzaran controls periòdics dels abocaments a la xarxa de sanejament, i s'hauran de complir, en tot moment, els límits d'abocament i hauran de quedar els resultats dels controls a la disposició de l'autoritat competent en tot moment.  
  
Consideracions jurídiques  
El projecte constitueix un supòsit d'avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 4.g).  
L'expedient ha observat els tràmits establits en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en la resta de disposicions aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte modificació substancial de l'autorització ambiental integrada per a una indústria de fabricació de peces metàl·liques sinteritzades per al sector de l'automoció, promogut per Metaldyne Sintered Components España, SL, en el terme municipal d'Almussafes (València), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que consta en l'expedient i de conformitat amb les condicions següents:  
1. L'abocament d'aigua residual que es realitze al clavegueram municipal haurà de complir les ordenances municipals d'abocament al clavegueram, i no està permés l'abocament al domini públic hidràulic sense l'autorització preceptiva de l'organisme competent. Així mateix, s'hauran de realitzar analítiques necessàries per a la comprovació del compliment dels límits d'abocament que s'establisquen, els quals s'hauran de reflectir en un llibre de control, i prendre mesures preventives de manera que no es produïsca contaminació de les aigües pluvials que alteren les característiques qualitatives i innocuïtat de l'abocament.  
2. S'haurà de portar el manteniment adequat dels depòsits d'acumulació de manera que quede assegurada la impermeabilitat i estanquitat al llarg del temps.  
3. En cas de vessament accidental, qualsevol fuga s'haurà de retindre amb material absorbent no inflamable (sepiolita o similar) perquè el retire posteriorment com a residu perillós un gestor autoritzat d'acord amb la normativa vigent.  
4. Relatiu a la possible afecció a la via pecuària de l'Assagador de la Coma, s'haurà de prioritzar el pas de bestiar, i respectar-se l'amplària legal o bé, obtindre l'autorització d'ocupació pertinent de conformitat amb la Llei 3/2014, d'11 de juliol, de la Generalitat, de vies pecuàries.  
  
5. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i l'execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents.  
En els termes establits en l'article 43 de la Llei 21/2013, de 9 de desembre, aquesta declaració d'impacte ambiental perdrà la vigència i cessarà de produir els efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor haurà de notificar a l'òrgan ambiental el començament de les obres.  
  
Segon  
Segons s'estableix en l'article 41 de la Llei 21/2013, de 9 de desembre:  
a. Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b. Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre en compte degudament, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 27 d'abril de 2023.- El director general de Qualitat i Educació Ambiental: Joan Piquer Huerga.»